<classify> MEYA wa Jiji la Arusha, Karisti Lazaro ameitaka Halmashauri ya Jiji la Arusha kuwakamata na kuwatia pingu watumishi wote watakaohujumu mapato kwa kuwa ni mafisadi wanaokwamisha maendeleo ya jiji hilo.Ametoa agizo hilo kwenye kikao cha robo ya mwisho ya mwaka 201819 cha Baraza la Madiwani alipompongeza Mkurugenzi wa jiji hilo, Dk Maulid Madeni kwa kusimamia ukusanyaji wa mapato na hatua anazozichukua za kuwakamata watumishi wote wa halmashauri hiyo wanaojihusisha na uhujumu wa mapato.Meya Lazaro amesema baraza hilo la madiwani linamuunga mkono kwa hatua hizo anazozichukua za kuwabana watumishi wasio waadilifu ambao ni mafisadi, na kuongeza kwamba hata kama kuna madiwani ambao wanashirikiana na watumishi wasio waadilifu nao wachukuliwe hatua kali za kisheria.Amesema Mkurugenzi huyo ameziba mianya, lakini atambue kuwa hivyo ni vita kubwa, lakini baraza hilo linamuunga mkono kwenye vita dhidi ya maofisa wote wanaohujumu halmashauri wapigwe pingu na washitakiwe na wanyimwe dhamana na kupelekwa gerezani Kisongo ili iwe fundisho kwa wengine.Aliipongeza halmashauri hiyo kwa kukusanya mapato kwa asilimia 105, ikikusanya Sh bilioni 16.4 katika kipindi cha robo ya mwisho ya mwaka na hiyo inatokana na ubunifu wa kuziba mianya ya upotevu wa fedha.  <topic>: KITAIFA 